Απόφαση της Επιτροπής

της 15ης Φεβρουαρίου 2001

για την εφαρμογή της οδηγίας 72/166/ΕΟΚ του Συμβουλίου περί εναρμονίσεως των νομοθεσιών των κρατών μελών των σχετικών με την ασφάλιση της αστικής ευθύνης που προκύπτει από την κυκλοφορία αυτοκινήτων οχημάτων και με τον έλεγχο της υποχρεώσεως προς ασφάλιση της ευθύνης αυτής σε σχέση με την Κύπρο

[κοινοποιηθείσα υπό τον αριθμό Ε(2001) 371]

(Κείμενο που παρουσιάζει ενδιαφέρον για τον ΕΟΧ)

(2001/160/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 72/166/ΕΟΚ του Συμβουλίου, της 24ης Απριλίου 1972, περί εναρμονίσεως των νομοθεσιών των κρατών μελών των σχετικών με την ασφάλιση της αστικής ευθύνης που προκύπτει από την κυκλοφορία αυτοκινήτων οχημάτων και με τον έλεγχο της υποχρεώσεως προς ασφάλιση της ευθύνης αυτής(1), όπως τροποποιήθηκε τελευταία από την οδηγία 90/232/ΕΟΚ(2), και ιδίως το άρθρο 2 παράγραφος 2 και το άρθρο 7 παράγραφος 3,

Εκτιμώντας τα ακόλουθα:

(1) Οι υπάρχουσες σήμερα σχέσεις μεταξύ των εθνικών γραφείων ασφάλισης των κρατών μελών, της Νορβηγίας, της Ελβετίας, της Ουγγαρίας, της Τσεχικής Δημοκρατίας, της Σλοβακίας, της Ισλανδίας, της Σλοβενίας και της Κροατίας όπως ορίζονται στο άρθρο 1 παράγραφος 3 της οδηγίας 72/166/ΕΟΚ ("γραφεία"), που προβλέπουν από κοινού τα πρακτικά μέτρα για την κατάργηση του ασφαλιστικού ελέγχου στις περιπτώσεις αυτοκινήτων που έχουν τη συνήθη στάθμευσή τους στο έδαφος αυτών των χωρών, διέπονται από τις ακόλουθες συμπληρωματικές συμφωνίες της ενιαίας συμφωνίας για το σύστημα της πράσινης κάρτας της 2ας Σεπτεμβρίου 1951 μεταξύ των εθνικών γραφείων ασφάλισης ("συμπληρωματικές συμφωνίες").

(2) Η Επιτροπή εξέδωσε εν συνεχεία αποφάσεις σχετικά με την εφαρμογή της οδηγίας 72/166/ΕΟΚ που επιβάλλουν σε κάθε κράτος μέλος να απέχει της διενέργειας ελέγχου της ασφάλισης αστικής ευθύνης που προκύπτει από την κυκλοφορία αυτοκινήτων οχημάτων που έχουν τη συνήθη στάθμευσή τους στο ευρωπαϊκό έδαφος άλλου κράτους μέλους ή στο έδαφος των ενδιαφερομένων τρίτων χωρών και που αποτελούν αντικείμενο των συμπληρωματικών συμφωνιών.

(3) Τα γραφεία έχουν αναθεωρήσει και ενοποιήσει τα κείμενα των συμπληρωματικών συμφωνιών και τα έχουν αντικαταστήσει με μια ενιαία συμφωνία ("πολυμερή συμφωνία εγγυήσεως") που συνήφθη στις 15 Μαρτίου 1991 σύμφωνα με τις αρχές που διατυπώνονται στο άρθρο 2 παράγραφος 2 της οδηγίας 72/166/ΕΟΚ.

(4) Η Επιτροπή εξέδωσε εν συνεχεία την απόφαση 91/323/ΕΟΚ(3) με την οποία ακυρώνονται οι συμπληρωματικές συμφωνίες που υποχρεώνουν τα κράτη μέλη να απέχουν της διενέργειας ελέγχου της ασφάλισης της αστικής ευθύνης που προκύπτει από την κυκλοφορία αυτοκινήτων οχημάτων τα όποία έχουν τη συνήθη στάθμευσή τους στο ευρωπαϊκό έδαφος ενός άλλου κράτους μέλους ή στο έδαφος των ενδιαφερόμενων τρίτων χωρών και η οποία αντικαθιστά τις συμπληρωματικές συμφωνίες με την πολυμερή συμφωνία εγγυήσεως από την 1η Ιουνίου 1991.

(5) Η Κύπρος υπέγραψε στις 9 Σεπτεμβρίου 1999 την πολυμερή συμφωνία εγγυήσεως,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Από την 1η Ιανουαρίου 2001, κάθε κράτος μέλος απέχει της διενέργειας ελέγχου της ασφάλισης της αστικής ευθύνης για τα οχήματα που έχουν τη συνήθη στάθμευσή τους στο έδαφος της Κύπρου και που αποτελούν αντικείμενο της πολυμερούς συμφωνίας εγγυήσεως μεταξύ των εθνικών γραφείων ασφαλίσεως της 15ης Μαρτίου 1991.

Άρθρο 2

Τα κράτη μέλη ενημερώνουν αμέσως την Επιτροπή σχετικά με τα μέτρα που έλαβαν για την εφαρμογή της παρούσας απόφασης.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 15 Φεβρουαρίου 2001.

Για την Επιτροπή

Frederik Bolkestein

Μέλος της Επιτροπής

(1) ΕΕ L 103 της 2.5.1972, σ. 1.

(2) ΕΕ L 129 της 19.5.1990, σ. 35.

(3) ΕΕ L 177 της 5.7.1991, σ. 25.